Id-Deċiżjoni tal-Kummissjoni
tat-28 ta’ Diċembru 2001
li temenda d-Deċiżjoni 97/232/KE li tħejji listi ta’ pajjiżi terzi li minnhom l-Istati Membri jawtorizzaw importazzjonijiet ta’ nagħaġ u mogħoż
(notifikat taħt in-numru tad-dokument C (2001) 4650)
(Test b’relevanza għaż-ŻEE)
(2002/3/KE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat Direttiva tal-Kunsill 72/462/KEE tat-12 ta’ Diċembru 1972 dwar is-saħħa u l-problemi ta’ spezzjonijiet veterinarji ma’ l-importazzjoni ta’ annimali bovini, ovini u kaprini u majjali, laħam frisk u prodotti tal-laħam minn pajjiżi terzi [1], kif l-aħħar emendata bir-Regolament 1452/2001/KEE [2], u b’mod partikolari l-Artikolu 3(1) u l-Artikolu 8 tagħha,
Billi:
(1) Id-Direttiva tal-Kunsill 91/68/KEE [3], kif l-aħħar emendata bid-Deċiżjoni tal-Kummissjoni 2001/10/KE [4], tipprovdi l-kondizzjonijiet tas-saħħa ta’ l-annimali li jirregolaw il-kummerċ intra-Komunitarju fl-annimali ovini u kaprini.
(2) Id-Deċiżjoni tal-Kummissjoni 97/232/KE [5], kif l-aħħar emendata bid-Deċiżjoni 2001/600(KE) [6], tħejji listi ta’ pajjiżi terzi li minnhom l-Istati Membri jawtorizzaw importazzjonijiet ta’ nagħaġ u mogħoż.
(3) Fir-Rumanija l-Brucellosi melitensis ilha marda li għandha tiġi notifikata għal ta’ l-anqas ħames snin, ebda każ ma ġie konfermat għal ta’ l-anqas ħames snin u t-tilqim ġie pprojbit għal ta’ l-anqas tlett snin ilu; għalhekk dan il-pajjiż jikkonforma mal-ħtiġijiet imniżżla fl-Anness A, Kapitolu 1.II(1)(b) li jinsab mad-Direttiva 91/68/KEE.
(4) Wara missjoni tal-Kummisajoni mwettqa f’Lulju 2001 jidher li l-kontrolli mis-servizzi kompetenti veterinarji tar-Rumanija u s-sitwazzjoni tas-saħħa ta’ l-annimali fir-rigward tal-Brucella melitensis hija sodisfaċenti.
(5) B’żieda, ir-Rumanija tintrabat li tikkonforma ma’ l-Anness A, Kapitolu 1.II(2) li jinsab mad-Direttiva 91/68/KEE u għalhekk nagħaġ u mogħoż introdotti f’irziezet fir-Rumanija għandhom jikkonformaw mal-kondizzjonijiet imniżżla fl-Anness A, Kapitolu 1.I.D li jinsab mad-Direttiva 91/68/KEE.
(6) Ir-Rumanija għalhekk tissodisfa l-kondizzjonijiet biex tingħata l-għarfien li hija uffiċjalment ħielsa mill-Brucellosi melitensis u d-Deċiżjoni 97/232/KE għandha tiġi hekk emendata.
(7) Il-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
L-Artikolu 1
"IT-TAQSIMA 5" ta’ l-Anness li jinsab mad-Deċiżjoni 97/232/KE hija sostitwita bl-Anness li jinsab ma’ din id-Deċiżjoni.
L-Artikolu 2
Din id-Deċiżjoni għandha tgħodd mill-1 ta’ Jannar 2002.
L-Artikolu 3
Din id-Deċiżjoni hija indirizzata lill-Istati Membri.
Magħmul fi Brussel, fit-28 ta’ Diċembru 2001.